## La Generalitat concedix una subvenció de 390.000 euros a Confedecom per a fomentar la cooperació entre les federacions esportives

*** Les ajudes s’emmarquen en el Pla de desenrotllament de les federacions esportives dissenyat per la Direcció General d’Esport
* L’objectiu principal és garantir el progrés de l’esport federat en la Comunitat Valenciana**

Presidència de la Generalitat, a través la Direcció General d’Esport, ha concedit un total de 390.000 euros a l’Associació de Federacions Esportives (Confedecom) per a fomentar la cooperació entre federacions esportives en la prestació homogènia de servicis comuns.

La finalitat de la subvenció és donar suport a l’execució de programes d’interés esportiu i garantir el progrés de l’esport federat en el marc del Pla de desenrotllament de les federacions esportives dissenyat per la Direcció General d’Esport durant l’exercici 2025.

La subvenció preveu deu tipus d’actuacions diferents que cal dur a terme per part de Confedecom. En primer lloc, iniciatives encaminades a dinamitzar el procés d’integració de les federacions esportives de la Comunitat Valenciana, com reunions informatives i presentacions estratègiques per a fomentar l’adhesió a Confedecom.

En segon lloc, accions per a optimitzar l’eficiència i adequació de les competències que cal desenrotllar i del compliment de les obligacions de les federacions esportives amb l’establiment de mecanismes d’avaluació periòdica de qualitat.

A continuació s’inclouen les actuacions d’impuls a la transformació digital i potenciar el desenrotllament del projecte EsportViu: implementació de millores tècniques, així com patrocini d’emissions inicials.

Les accions relacionades amb la comunicació i el màrqueting també estan incloses en la subvenció. En concret, actuacions de visibilitat i comunicació estratègica mitjançant el reforç digital i la renovació de la web, així com l’impuls actiu en xarxes i mitjans publicitaris socials, entre les quals es troba desenrotllar campanyes de comunicació i màrqueting digital.

En quint lloc s’esmenten actuacions de formació i desenrotllament professional amb base en ferramentes i coneixements actualitzats per a millorar la seua gestió i operativa diària. En este àmbit s’inclou organitzar el congrés en línia de nutrició, programes, seminaris, tallers, jornades i sessions formatives sobre la matèria esportiva.

Les actuacions de representació institucional de l’esport federat també es tenen en compte, a més d’accions de promoció dels valors socials i comunitaris per a fomentar la participació federativa en iniciatives socials.

El Centre de l’Esport també es troba inclòs en les ajudes. Tant les actuacions òptimes per al progrés del centre com les de promoció amb l’objectiu d’augmentar l’ocupació i visibilitat.

Finalment, es preveuen actuacions de col·laboració amb la Presidència de la Generalitat, a través de la Direcció General d’Esport per a conjuminar esforços en benefici de l’esport federat.

Confedecom és una entitat associativa privada sense ànim de lucre, de naturalesa esportiva, entre els objectius i les finalitats de la qual es troba la cooperació, assessorament i defensa dels interessos comuns de les federacions esportives i institucions públiques en l’àmbit esportiu per a la millora i el desenrotllament de l’esport federat en la Comunitat Valenciana; i també representa el foment nacional i internacional de l’esport federat de la Comunitat Valenciana.

Fecha: 06/09/2025